b'\n_START_ARTICLE_\nPape\xc5\xbe Benedikt V.\n_START_SECTION_\nPape\xc5\xbe\n_START_PARAGRAPH_\nOtonova sinoda, ki je odstavila Janeza XII., je 6. decembra 963 za pape\xc5\xbea izvolila odli\xc4\x8dnega rimskega laika, ki so mu trije \xc5\xa1kofje v enem dnevu podelili vse redove in si je nadel ime Leon VIII.. Proti Leonu je odstavljeni Janez XII. spodbudil upor, ki pa ga je cesar Oton s trdo roko zadu\xc5\xa1il. Ko se je Oton dokon\xc4\x8dno umaknil iz Rima, je v mestu spet zavladal Janez XII., na sinodi 26. februarja 964 razveljavil svojo odstavitev in Leona VIII., ki se je zatekel k cesarju, izklju\xc4\x8dil iz cerkvene skupnosti. _NEWLINE__NEWLINE_Po nenadni smrti Janeza XII. 14. maja 964, pojutri\xc5\xa1njem, torej 16. maja \xe2\x80\x93 je rimsko ljudstvo in duhov\xc5\xa1\xc4\x8dina izvolilo \xe2\x80\x93 zoper cesarjevo voljo \xe2\x80\x93 tega izobra\xc5\xbeenega in na splo\xc5\xa1no spo\xc5\xa1tovanega duhovnika za 132. pape\xc5\xbea katoli\xc5\xa1ke Cerkve oziroma 26. pape\xc5\xbea Mra\xc4\x8dnega stoletja. Posve\xc4\x8denje in slovesno ustoli\xc4\x8denje se je izvr\xc5\xa1ilo 22. maja 964. _NEWLINE__NEWLINE_Razmere so bile skrajno napete zaradi mo\xc4\x8dnega odpora do \xc5\xa1irokih pooblastil, ki si jih je prisvajal sveto-rimsko-nem\xc5\xa1ki cesar Oton. Rimljani so \xc5\xbeeleli ohraniti tisto samostojnost, ki jim jo je pridobil Alberik II.; njemu je uspelo podrediti si pod svoje gospostvo ne le vso Italijo, ampak tudi Pape\xc5\xa1ko dr\xc5\xbeavo. _NEWLINE__NEWLINE_Njegova izvolitev je razbesnela svetorimsko-nem\xc5\xa1kega cesarja Otona I., ki je priznaval za pravega pape\xc5\xbea le Leona VIII., februarja 964 izgnanega iz Rima; Benedikta je torej imel za vrinjenca. Rimljani so posku\xc5\xa1ali prepre\xc4\x8diti Otonovi vojski vdor v ve\xc4\x8dno mesto, vendar jih je lakota prisilila k vdaji.  _NEWLINE__NEWLINE_Pontifikat tega Rimljana, ki je bil sicer u\xc4\x8den, pobo\xc5\xbeen in spo\xc5\xa1tovan mo\xc5\xbe, je trajal zato le mesec dni, od 22. maja do 23. junija 964, ko ga je Oton I. na Lateranski sinode odstavil, ga poni\xc5\xbeal zopet nazaj v diakona. Nekateri sicer menijo, da se je Benedikt odpovedal prostovoljno; bolj verjetno pa je mnenje, da je temu botroval pritisk. Nato ga je vzel nem\xc5\xa1ki cesar s seboj v pregnanstvo v Hamburg, kjer je bil postavljen pod nadzorstvo nad\xc5\xa1kofa Adalaga. Izro\xc4\x8dilo pravi, da sta si bila v dobrih odnosih. Tudi na Nem\xc5\xa1kem so ga spo\xc5\xa1tovali zaradi svetega \xc5\xbeivljenja in so ga tudi tam mnogi smatrali za zakonitega pape\xc5\xbea.\n_START_SECTION_\nPape\xc5\xbe ali protipape\xc5\xbe?\n_START_PARAGRAPH_\nLeona VIII. so imeli skozi veliko let za protipape\xc5\xbea; njegov polo\xc5\xbeaj je \xc5\xa1e danes nejasen. Annuario Pontificio pravi o njegovem pontifikatu tole:_NEWLINE_"Dandanes, podobno, kot \xc5\xbee skozi enajst stoletij, se tu sre\xc4\x8dujemo s pontifikati, ki so vpra\xc5\xa1ljivi glede na zgodovinska kakor tudi teolo\xc5\xa1ka in cerkvenopravna merila. Pravzaprav je te\xc5\xbeko ugotoviti, katera stran poseduje zakonitost, ki bi edina jam\xc4\x8dila neprekinjeno in polnomo\xc4\x8dno nasledstvo naslednikov svetega Petra. Negotovost, ki jo ta nejasnost povzro\xc4\x8da, je imela za posledico, da so nekateri pape\xc5\xa1ki seznami njegovo pape\xc5\xbeevanje opu\xc5\xa1\xc4\x8dali."_NEWLINE_Zaradi Leonove nekanoni\xc4\x8dne izvolitve je sedaj splo\xc5\xa1no sprejeto mnenje, da je vladal vse do odstavitve Benedikta V. kot protipape\xc5\xbe. \xc4\x8ceprav je nadalje bila odstavitev Janeza XII. neveljavna, je bila izvolitev Benedikta V. za gotovo v skladu s kanoni\xc4\x8dnimi predpisi. \xc4\x8ce upo\xc5\xa1tevamo pisanje Liutpranda, ki je zabele\xc5\xbeil takratne dogodke, lahko preberemo, da se je Benedikt V. vdal v svojo odstavitev. Zdi se, da proti Leonovi izvolitvi ni niti pozneje oporekal. Zato zgodovinarji sogla\xc5\xa1ajo, da smemo Leona smatrati za pravega pape\xc5\xbea od julija 964 do njegove smrti 965. Dejstvo, da si je naslednji pape\xc5\xbe Leon privzel pape\xc5\xa1ko ime Leon IX., tudi govori v prid veljavnosti njegovega pape\xc5\xbeevanja. _NEWLINE__NEWLINE_Ker je torej pape\xc5\xbe Benedikt V. sprejel Leona VIII. namesto sebe, je potekal prenos oblasti z enega na drugega miroljubno; pozneje ga je katoli\xc5\xa1ka Cerkev imela za veljavnega.\n_START_SECTION_\nSmrt in spomin\n_START_PARAGRAPH_\nBenedikta je vzel cesar Oton s seboj v izgnanstvo v Hamburg, kjer je tudi umrl 4. julija 966.  Drugi viri navajajo kot leto njegove smrti 965 ali kako leto pozneje._NEWLINE__NEWLINE_Pokopali so ga v Marijino stolnico v Hamburgu. Mesto so zadevale razne nadloge, dokler ni dal leta 988 svetorimsko-nem\xc5\xa1ki cesar Oton III. prenesti njegove ostanke v Rim, kjer so ga pokopali verjetno v stari Baziliki sv. Petra v Vatikanu. Poro\xc4\x8dila o prenosu njegovih relikvij pravzaprav ne povedo jasno, v katero rimsko cerkev so jih polo\xc5\xbeili.'